地名: 陽城 (京畿道, 縣（監）)
年: 1728.0

○甲子/奉朝賀崔奎瑞上急變, 上引見領議政李光佐、左議政趙泰億、吏曹判書李台佐、兵曹判書吳命恒、戶曹判書權以鎭、禮曹判書李㙫、刑曹判書徐命均、左參贊金始煥、判尹金東弼、吏曹參判趙文命、戶曹參判尹淳、摠戎使金重器、訓鍊大將李森、戶曹參議宋寅明、都承旨李廷濟于熙政堂。 光佐進曰: "昨夜聞奉朝賀崔奎瑞疾馳上來之報, 問其來由, 答以隣有驚怪事, 欲上達。 一邊更爲書問, 一邊會聚諸宰於備局。 臣於赴坐之路, 逢奉朝賀之子崔尙鼎, 賚其答, 率一人而來, 臣見其答, 始知賊變之梗槪。 其人, 卽龍仁
              安鑮同生兄地理學敎授安鎬及鎬奴莫實也。 捧招後, 拘留鎬與莫實, 奎瑞答書及鎬等招辭, 持入矣。" 上看畢曰: "外間亦有此等騷屑乎?" 光佐曰: "我國騷屑, 本無根, 人皆不信, 而數日內兩班內行, 塡咽津渡, 人多怪之。 所謂張欽居松田, 欲與安鑮同謀凶逆, 十三日聚軍, 十四日赴素沙, 十五日擧事云, 元老大臣, 顚倒上來, 此與無根騷屑有異。 且素沙距京不遠, 朝家防患, 不可緩矣。" 上曰: "所聞眞的, 罪人逮捕緊急, 而十四聚會, 十五動兵之說, 若不虛, 則欽等似不在家矣。" 重器曰: "陽城距京至近十五日, 擧事則事勢急迫, 不可緩緩處置。 速宜動兵扈衛矣。" 上曰: "老將之言好矣, 而姑未知端緖, 不宜輕先動兵。" 光佐曰: "騷屑大播, 若任其奔波, 則城中殆空, 且凶徒流入潛伏, 亦可慮。 雖難動兵, 宜令訓局, 把守城門, 詗察非常, 又令五軍門, 出送將校於湖南、湖西、畿內、關東等處, 善爲譏察捕獲, 俾無疎虞之患。" 上曰: "我不戒嚴, 先拿諸賊, 則激成必速。 古史亂賊, 或因機謀宣泄, 直擧兵進薄京師。 若無作變之實跡, 徒爲騷動, 則不但適中其計, 亦非朝家鎭安之道。 詳知端緖, 然後宜講備禦之策。" 光佐、泰億, 相繼迭奏, 力請戒嚴, 上曰: "可動處動, 不動處不動後, 不失事機。" 使諸臣, 各陳所見, 寅明曰: "曾於仁廟朝柳孝立逆變時, 把守城門及津頭, 今亦依此例擧行, 申飭詗察好矣。" 東弼曰: "使軍門, 埋伏軍兵於城門及津頭, 詗察殊常, 且整齊部伍, 以待事變, 似爲得計。" 上曰: "判尹埋伏之說好矣。" 光佐曰: "闕內各門外, 八門添兵把守, 發送軍校於京外, 詗察非常, 凝然不動, 則奸徒自戢, 民心益固。" 命恒曰: "不宜徑先騷動, 姑勿把守城津, 自軍門, 遠斥候整軍兵, 密察各津, 則賊徒豈能亂渡乎? 近來掛書一脈, 專出恐動之計, 動兵稱亂, 豈能容易?" 光佐曰: "張欽雖逃躱, 賊謀難測, 都事直送渠家搜捕後, 轉送素沙何如?" 上曰: "張欽父子, 緊出, 發送兩都事, 可也。" 上又曰: "元氣不實, 客邪外侵。 連歲飢饉之餘, 百姓倒懸, 況昇平日久, 民不見兵。 奸徒揣知如此, 相率稱亂, 亦非異事。" 仍命訓局, 闕門、城門, 添兵把守, 御營、禁營, 把守各津。 上曰: "掛書一脈, 與此賊一串貫來, 散在京外, 亦可推知。 令守禦、摠戎兩廳, 發送軍校譏察。" 上謂大臣曰: "南ㆍ北漢、江都, 俱是保障重地。 曾有一大臣, 論都城形勢, 謂以便一山城, 其言有理。 都城上奉宗社, 下有臣民, 公卿士庶, 皆有父母妻子, 若知朝家堅守之意, 不避矢石, 必能出力死守。" 光佐以都城周廻四十里, 一將號令, 不能管攝, 力陳四不可之說, 上曰: "攻守之策, 非今日可論, 而予意本如此矣。" 命崔奎瑞入侍。 奎瑞至, 上命兩小宦, 扶上殿慰諭勤摰。 仍敎曰: "書中所錄之外, 無別語乎?" 奎瑞曰: "所錄只安鑮之言, 其外或不無所聞, 不過道路流傳, 而此與仁廟朝賊臣柳濯誘引人物事彷彿矣。 渠輩所謂某某入之之說, 怳惚難知。 松田
              張欽, 拿鞫則可知頭緖也。" 上曰: "賊之擧兵, 何日爲期?" 奎瑞曰: "聞鑮所言, 自十三日至十四日四更, 聚軍犒饋於素沙, 十五日擧事云矣。" 上曰: "此說出於安鑮之口乎?" 奎瑞曰: "不但鑮言如此, 鄕中老少, 莫不傳說。" 上曰: "卿等旣聞奉朝賀之言, 各陳意見。" 台佐曰: "正月初二日, 京中騷屑猝起, 連有掛書之變。 聞四五日前, 振威居民, 自相驚動, 避亂上山, 此非無形迹之事矣。" 文命曰: "南中掛書之後, 又有西門之變, 正月訛言, 亦是變怪, 此必奸凶之徒, 煽動之致。 曾於正月, 有匿名書於臣家, 語極凶悖, 向國不道, 末乃恐喝臣身, 而能文能筆, 心益疑怪。 及聞奉朝賀之言, 似非一時嘯聚之賊。 軍門擧行等事, 劃卽施行宜矣。" 上曰: "元老大臣, 驚心上來, 可見平日憂國之誠。 設若十三日聚會, 十五日擧兵, 則兵不厭詐, 惟當秘諱之不暇, 何爲先泄事機乎? 此必煽動浮言, 使百姓波蕩, 不宜朝廷先動。 領相戒嚴之說, 或近驚動, 諸臣所達, 過於分數。 罪人拿來鞫問, 可得端緖, 徐議措置未晩也。" 光佐曰: "振威、龍仁、陽城、稷山等邑, 俱是要害之地, 此時不可畀之蔭官, 以武臣擇差。 公州, 湖中咽喉, 而營將金九齡, 無振勵之氣, 淸州, 旣有作變之說, 而營將南延年, 老衰難任, 竝姑改差, 宜極擇下送。" 從之。 臣謹按, 惟我景廟、英廟之授受正大, 眞是建天地而不悖, 質鬼神而無疑。 而失志怨國之輩, 譸張凶言, 締結逆徒, 遂至於稱兵犯闕, 孰謂禮義之邦, 有此載籍所罕有之變故也? 若其凶言之窩窟根柢, 卽沈維賢是已, 維賢, 端懿王后弟也。 爲人妖邪、傾險, 與李有翼、朴師寬等, 狎遊無賴, 英廟以其爲端懿戚屬, 待之極厚。 而猶以不得高官, 怏怏怨望。 鏡、夢諸賊, 在甲辰以前, 謀危上, 旣不售, 日夜爲逆謀, 知維賢有怨國心, 令有翼等交結, 益挑其邪心。 於是, 維賢做出凶言, 傳播遠近。 噫嘻! 爲維賢所詿誤者, 固是梟胎獍種, 而苟非維賢之地居戚屬, 亦何能煽動誑惑, 至此之極哉? 于斯時也, 相臣將臣, 俱是鏡、夢舊黨, 而惟我英廟, 大度恢廓, 天覆地包, 委任無疑, 推心寘腹, 八路之賊, 次第授首, 此不但皇天、祖宗眷佑我邦家, 實英廟之大略是賴, 猗歟盛哉。

○丙寅/上御仁政門, 親鞫問安鎬, 鎬供: "今月初五日, 同生弟鑮諺書言: ‘張欽傳忠淸道有賊起, 將欲避亂而去京中, 有何所聞?’ 云。 臣往見張欽妹夫安世最於大貞洞, 世最問君處, 亦有鄕書來否? 臣答云: ‘來矣。’ 世最言: ‘吾處, 亦有欽書來。’ 仍傳欽書中辭意曰: ‘今十三日避亂入峽中, 須與吾妹下來同死生。’ 因共笑欽言之怪矣。 臣奴莫實, 十三日自龍仁來傳言: ‘奉朝賀今方入來。’ 又言: ‘張欽奴言于渠曰: 「吾上典出去時, 戒其子與奴曰: 『汝等勿避亂, 善守家。 吾當不死也。 今十五日, 當聚軍素沙。』 云。」’ 臣出迎奉朝賀於典牲署, 以莫實言告之, 奉朝賀令臣隨來, 已赴備局納招。" 問莫實, 莫實供: "十三日至龍仁, 松田里居民, 當農時, 埋穀物隨張欽者, 十二人, 欽各給錢一兩, 使辨酒肉以喫, 與同縣旗牌官李順望等二十餘人, 向陽城, 而張欽向九萬里, 其餘向加川驛。 聞十二日夕, 聚會, 十三日與振威、陽城等地軍, 合操素沙, 十五、六、日間, 抵忠淸兵營, 兵使不聽則殺之, 奪其軍, 與金山賊七萬兵, 合勢入京, 分爲三路, 或以水路, 或以陸路云。" 問安鑮, 鑮供: "臣居與張欽家, 相距數里, 今十一日, 始知張欽, 聚黨, 持錢辦酒肉食之。 其中有臣廊底常漢五人, 十二日夜, 聞此輩會張欽家, 欽領向陽城。 臣不勝驚駭, 往言于奉朝賀于崔
              洪川
              尙復, 臣卽還家, 而奉朝賀因此上京, 張欽之弟錪, 聞而怨臣, 臣驚動隱避於山谷間。 賊黨又有振威
              鄭季允、利川
              鄭完允入其中, 此皆風聞。" 云。

○假都事等爲拿張欽等, 到陽城, 爲賊所逐, 逃還。 上招問其同行捕盜部將李行彬, 對曰: "初四日馳到欽所居, 村舍一空, 捉其婢夫徐愛龍, 問欽去處, 以爲: ‘往會陽城
              九萬里
              權書房家。 仍率愛龍馳往九萬里近處越望前峰, 則人之聚會者, 揮白旗皷譟而罵。 近前則矢丸交下, 故不敢入, 罔夜上來。’ 訓局斥候將校, 亦來告, 賊徒或稱二百名, 而馬軍百名, 步軍百名云。 時, 急書之上, 已二日, 尙不知賊情虛實, 及是, 上下驚動。 領議政李光佐言: "此時, 上若驚動, 衆心無以鎭安。" 上曰: "予欲鎭定, 而卿陳有備無患之說, 予今始服, 卿周密也。" 遂命招諸將臣議之, 以摠戎使金重器兼巡討使, 朴纉新差中軍, 命出征。 重器請徵兵五道, 待其至, 自將陣東城外, 先遣纉新, 率禁衛軍, 往水原, 收本鎭兵, 還陣江上, 以禦賊。 大司諫宋寅明言其非計, 遂寢諸道徵兵, 只發畿邑兵。 且請急遣纉新, 留鎭水原討賊。 上召纉新, 慰諭遣之。 又遣守禦從事官李壽益, 同廣州府尹金尙奎發兵守南漢, 以趙儼爲管城將, 守北漢。 命閉都城門, 只開興仁、崇禮門及西小門。

○問觀孝不服, 令觀孝、愼光遠面質。 光遠曰: "今月初八日, 汝豈不曰: ‘吾輩將盡死云乎?’ 汝又不與李河同來我家乎? 汝不囊儲銀四十兩、犬舌金十二片、棊銀三片, 勸我往陽城
              權瑞麟家, 饋徒黨乎?" 觀孝曰: "虛無。" 光遠曰: "不曰: ‘厥銀, 自江上昌山君家持來乎?’ 昌山君子來汝家, 汝不以爲此, 非諱言之人乎? 勸我往陽城時, 汝與李河力勸, 豈不送昌山君人馬乎?" 又曰: "我往陽城時, 李河豈不作書於權瑞麟曰: ‘厥事問于此友, 則可知。’ 云爾乎?" 觀孝曰: "近來汝逢李河, 或有所言否? 我則元無酬酢矣。 昌山君家, 宗室之貧者, 何能辦得銀子耶?" 光遠曰: "汝每稱李有翼之字曰: ‘聖禮當爲太平宰相, 吾每事議之矣。 李麟佐今月十日起兵, 十四日都會安東, 權瑞麟十三日起兵陽城, 十五日都會淸州, 斬忠淸兵使。’ 汝不使我, 探此消息於陽城乎? 瑞麟, 十三日欲爲離發, 而以麟佐之期會不至爲悶矣。" 又曰: "南泰徵事, 因汝與李河聞之矣。" 觀孝曰: "汝欲網打一世矣。" 光遠曰: "初八日, 吾在果川時, 汝送奴招我, 故乘舟來玄石, 其日雨中, 昌山君子來, 出錢買喫猪肉。 其時, 汝不言方欲送人平安兵營, 以四十金買馬以待云耶?" 刑觀孝一次不服, 上命斬泰徵、光遠、觀孝、世龍於陣門外。 泰徵, 素浮悖愚騃, 附一鏡、弼夢, 除統閫, 節次陞將任。 當湖南掛書事發, 訓將李森勸令送譏察, 推托不應, 至以全州營譏察將校, 見殺於邊山賊, 造言恐喝森。 及有十四日上變, 泰徵來見森, 平地三跌仆, 人怪其心動。 至是逆狀顯著, 上慮留置生變, 竝光遠等亟誅之, 自此人心小定, 賊氣亦大挫, 咸頌上之獨斷云。 問李河不服, 上令河、愼光遠面質。 光遠曰: "初八日, 汝不冒雨, 來問陽城
              權瑞麟書札事乎? 十一日, 觀孝持銀而來, 河作抵瑞麟書而來, 仍使臣往見任瑞虎, 而不知厥家, 不爲往見。 瑞虎, 卽瑞鳳之弟也。" 河曰: "觀孝吾何以知之? 觀孝一日來, 吾問居何處, 觀孝曰: ‘居在不遠。’ 吾問來見之, 故觀孝曰: ‘近日嶺南有大擧措矣。’ 吾問何擧措, 觀孝曰: ‘嶺南人起兵爲逆。 君旣親朴弼顯, 豈不知此事乎?’ 其後, 觀孝三次來見言光遠事曰: ‘陽城大賊, 與嶺南賊相連。’ 云矣。" 光遠曰: "若問河以何以到吾家則可知矣。" 河曰: "吾問觀孝曰: ‘何人往來陽城乎?’ 觀孝曰: ‘自有其人。’ 偕往光遠家, 相見而還矣。" 光遠曰: "河言: ‘吾欲見元龍台, 多有相議之事, 而其家耳目煩多, 吾不能往見, 彼此皆泄泄。’ 云矣。" 河曰: "元龍, 似是泰徵之字也。" 光遠曰: "嶺南、湖南之誤了期會, 河使吾, 往問於瑞虎處, 而不知其人, 故不往矣。" 刑河一次, 河供: "臣與弼顯, 中歲相親, 弼顯言: ‘嶺南、京中, 不無同志之人, 汝欲入其黨乎?’ 臣問入者誰某。 弼顯曰: ‘嶺南及平安兵使起兵入來, 事可成矣。 同事者, 渠及韓世弘、李麟佐、桐溪子孫鄭哥名不知者。’ 云。 弼顯將赴泰仁時曰: ‘陽城有鄭世胤者, 主忠淸道事。’ 一日, 世胤來臣家問曰: ‘知朴平仲乎?’ 臣曰: ‘知之。’ 世胤曰: ‘知平仲, 則知吾事矣。 吾方聚兵謀叛, 嶺南盡起, 陽城
              崔擎宇、權瑞麟聚軍, 魁帥, 乃我也。 京中則李有翼、梁命夏主事, 南泰徵亦與焉。’ 嶺南軍則世胤輩從中起, 平安兵使起兵入來, 事必成矣, 南人則閔觀孝主之, 小北則梁命夏主之, 少論則朴弼顯、李有翼、尹德裕主之, 弼顯雖出宰, 實爲魁帥, 昌山君亦入其中, 內兵則昌山聚其家僮, 以陽城兵一半, 上京用之, 韓游、韓洵、韓洸、尹天擎、鄭哥字伯通、尹㝚、尹邃、南泰績、李檉, 亦入其中。 此皆弼顯、韓洸之言, 臣不知其面, 漢陰子孫李志仁, 是光遠主人, 志仁四寸興仁, 或云入或云不入。 朴弼夢長子及武兼黃姓人士人李師白往平安兵營, 蓋爲此事, 而往未及來云矣。 觀孝爲犒陽城軍, 初送錢三百兩, 再送銀不知幾兩。 此外似不無人, 而傳言不詳矣。" 刑二次, 河又供: "參謀人文官趙鏛落漏矣。 李志仁壯士, 光遠所親壯士, 多聚於志仁家, 若問光遠則可知其名。 又有志仁之侄子矣, 元龍台之說, 與侄酬酢, 而不過以爲事成, 則可占訓將, 而李森母病方重, 森若遭喪, 則吾當占訓將, 不過如斯而已。 嶺南兵都數八千, 陽城兵三千。" 云矣。 刑三次, 供如初問, 相不服。 問人燁, 人燁供: "臣與觀孝, 爲四寸娚妹。 正月間, 觀孝請得銀兩, 故許貸八十兩, 非四十兩也。 馬則八九日前, 觀孝稱往保寧, 來借, 故臣果許借, 銀子今用於犒軍, 借馬之爲往陽城, 臣不知也。 光遠一次逢着於觀孝家, 而無接話之事。" 問尹㝚, 㝚不服。 問尹邃, 邃供: "臣爲別試初試, 欲與李有翼, 同接。 適逢有翼於路次, 下坐閭家談話, 忽有一人入來, 問之爲河也。" 問韓洸、韓游、韓洵、崔鳳韶、李世祿, 竝不服。 放安鎬、莫實。

○上御仁政門, 親鞫。 問睦涵敬, 涵敬供: "前參奉李東馨之姪李昈, 與金重萬謀議, 而臣不知。 尹夢徵謂臣曰: ‘李昈與陽城人謀議。’ 初九日, 臣往見李昈, 則與重萬同宿。 重萬去後, 臣問之則昈曰: ‘汝若往權瑞麟家, 則當免死。’ 臣往瑞麟家, 方椎牛, 聚數百人, 刀劍可怕。 蓋得緣林輩, 崔擎宇以喪人變服, 聚數百人, 而至將帥則李麟佐。 金重萬率八十人來會云, 而無一人來者, 李培率百餘人而來, 犒軍私習。 左將軍李昈、右將軍崔擎宇, 臣爲進勇都尉, 整軍將擊平澤。 臣還家, 尋金重萬, 則不知去處, 三月十三日, 鄭世胤子一華率臣往李昈奴家, 脅迫臣, 不得已隨去。 十五日冒雨入淸州, 分路向安城, 臣謂賊徒曰: ‘聞安城軍士皆走。 若以禁衛軍授我, 我當往破安城。 許之, 故佯率軍上山, 仍爲奔散, 至鎭川爲官軍所捉。 聞海美營將, 十七日率軍應賊而不來, 報狀的實, 嶺南兵十五日上來云, 而亦不來。 鄭世胤主事而敗死, 閔昌道子元楷倡首於忠州, 若捉問元揩則可知。 忠州事, 世胤與安熀往平安道, 欲謀議, 熀, 臣之族, 居龍仁
              直谷。 世胤又於正月, 往湖南, 李昈追往, 泰仁倅暗暗點兵, 羅州富人羅晩績, 多出錢布, 給李昈。 賊軍入淸州時, 皆素服, 張欽、張鎔, 不知去處, 權瑞麟似聞敗死, 瑞龍向竹山陣。 僞木川縣監郭長被擒於都巡撫營, 鄭一華妻娚尹就徵居陽智, 聚軍三百名。 賊魁以爲: ‘嶺南兵數萬, 十五日破安東, 屯聞慶, 通津府使南泰績在本府, 以三百軍, 將相應以待。’ 云。 左將軍李昈麾下, 振勇五都尉, 其二臣及李義衡, 餘不記名。 賊徒又言: ‘泰仁軍, 十五日向公州。’ 云。 兩班, 初則一百二十, 及至淸州、鎭川, 幾二百人, 賊皆言: ‘若往竹山, 則利川府使當率軍相應。’ 云。 瑞麟、麟佐皆言: ‘曾與利川府使相識, 亦吾同類, 必相應, 通津、利川兩府使, 皆以吾輩之不早起爲悶。’ 云。 柳儉、尹台徵居陽智與李昈皆洞內, 是昈之同壻, 臣六寸。 安城郡守李光績, 亦入其中。 柳儉言: ‘南人太半入之, 若各出五六人, 次次流入城中, 藏於各家, 作變則好矣。’ 云。 若問於儉之兄柳㑫在淸寧橋者, 則可知其計。 李培知兵使之面, 故指示臣斬之於大門之內。 時, 鷄鳴, 麟佐給臣環刀軍服。 箇箇謀逆, 是實。" 處斬孥籍如法。 上以涵敬殺兵使, 正法後出付肢體于仇家。

○上御仁政門, 親鞫。 問韓世弘不服, 刑一次, 世弘供: "自前年有翼、弼顯、麟佐募軍, 沈維賢爲永川郡守時, 弼顯稱其年少解事。 臣聞其名盜賊, 外則陽城、振威、龍仁之間甚盛, 內則南泰徵知之。 思晟言: "人皆忙迫, 是可悶也" 思晟又以爲: "全羅道雖有盜, 不過壯士四五百, 陽城盜亦不過四五百, 虛踈莫甚, 此何以有爲? 思晟則欲待秋爲之, 術數如此。’ 云, 且言: ‘君則不可復來, 而褊裨將有往來之事, 可以相議。’ 褊裨則元再麟也。 思晟又言: ‘京中諸賊, 要我微服上來, 人事如此, 逆賊固無論, 雖竊盜, 亦不能爲。’ 臣以爲然矣。 有翼自初相親, 再昨年上京, 則有翼相臣之貌以爲, 福薄。 數日後更往, 則有翼以爲: ‘有一種怪惡之輩, 謀逆之事, 君可同事否?’ 臣答以事不但可怕, 吾心拙福薄, 何能辦大事?’ 有翼、弼顯、思晟及賊河, 爛熳相議。 京中則有翼主張, 其次思晟有計慮, 此二人爲魁, 泰徵則渠輩以爲庸劣, 有翼之外, 李河爲次。 閔觀孝在江外, 故相面而已, 不能數往來, 內應事, 有翼最緊。 二月二十五日間, 麟佐入京, 以爲君則庸劣, 吾則嶺南得同謀之人十餘, 鄭希亮等。’ 云, 而多人在座, 不言某某名姓。 十五日事, 臣往平安道, 故不能知。 內應事, 各人聚家僮, 泰徵有捕盜廳軍士, 河又傳弼顯之言曰: ‘弘化、敦化兩門開之最難, 若多積火藥, 以火箭射之, 門可自破。’ 有翼則言: ‘當聚軍於城內。’ 河則言: ‘當聚軍東小門外。’ 此則前年九月, 與有翼、河共議之言。 麟佐謂河曰: ‘君何以聚軍?’ 河云: ‘有五六十名, 其外如奴者, 五六十人中, 庶者亦五六十人, 合以計之, 當爲百五六十人。’ 蓋有大庄於礪山, 故軍丁多出於湖南。 再昨年臣在尙州, 聞臺啓, 以陰謀秘計, 將論十六七人, 臣居尙州纔一年餘, 弼顯亦來倡言曰: ‘韓世弘來, 故吾亦隨來。’ 世以臣爲弼顯主人, 十六七人, 臣及弼顯在其中, 其餘尹德裕、閔元楷、李河、李思晟、李有翼云。 故臣驚怕其言, 而臺啓不果發, 謀逆是實。" 處斬, 孥籍如法。

○問羅晩致, 晩致供: "三月初昏後, 少年騎黃馬, 率六七人來臣家, 臣出見, 則自稱陽城
              李晩臣, 問何以急見我乎?’ 晩曰: ‘有他客。’ 暫出立門外。 密語曰: ‘吾輩有謀逆事, 相議, 軍人未易得, 故八道知名之士, 盡爲抄錄, 君亦在其中。’ 臣曰: ‘君臣之分至重, 何爲此不道之言耶?’ 臣歷全州也, 臣奴傳言: ‘日前有兩班率數千人, 入仙鶴寺, 盡逐僧徒。’ 云。 姪甲孫, 卽崇坤, 麟佐之壻也。 掛書人, 卽山陰居鄭倬, 倬亦會仙鶴寺。 宋賀爲妖術, 扶安
              金萬信, 與臣相語, 臣語及賀妖術之事, 萬信以爲: ‘鄭倬妖術, 勝於賀。’ 云。 臣之往恩津, 蓋隨臣四寸兄權卨下去, 今番掛書時, 卨與王城谷
              朴姓人綢繆, 朴, 卽弼顯心腹也。" 刑一次, 供如前。